**สวัสดิการชุมชนไทยกับความเป็นพหุลักษณ์ในยุคไทยแลนด์4.0 : กรณีศึกษา กองทุนสวัสดิการชุมชน1**

**Thai Community Welfare and Pluralism in Thailand4.0:**

**A Case Study of Community Welfare Fund**

สุจิรา วิจิตร2\* ระพีพรรณ คำหอม3 และโกวิทย์ พวงงาม4

Sujira Vijit2\* , Rapeepan Kumhom3 , Kowit Puang-ngam4

**บทคัดย่อ**

บทความวิชาการนี้ มีวัตถุประสงค์เพื่อวิเคราะห์ความเป็นพหุลักษณ์ของสวัสดิการชุมชนไทยจากกรณีศึกษากองทุนสวัสดิการชุมชน ภายใต้แนวคิดซ้ายใหม่ และวิเคราะห์กองทุนสวัสดิการชุมชนภายใต้ความเป็นพหุลักษณ์ ในแนวทางการพัฒนาประเทศยุคไทยแลนด์4.0 ซึ่งเป็นแนวทางการพัฒนาประเทศในปัจจุบัน โดยพบว่ากองทุนสวัสดิการชุมชนสะท้อนความเป็นพหุลักษณ์ในมิติแนวคิดซ้ายใหม่ 2 มิติ คือ 1) มิติความหลากหลายของภาคส่วนต่างๆ ในสังคม ที่มีส่วนร่วมในการจัดสวัสดิการสังคม 2) มิติความหลากหลายของคุณค่าหลัก โดยกองทุนสวัสดิการชุมชนยึดหลักการ จัดสวัสดิการชุมชนที่มีความหลากหลายเป็นแนวทางปฏิบัติ และกองทุนสวัสดิการชุมชนภายใต้ความเป็นพหุลักษณ์ ในแนวทางการพัฒนาไทยแลนด์4.0 มีความเกี่ยวข้องในลักษณะเชิงระบบ 3 ประเด็น คือ 1) กลไกการขับเคลื่อน ประกอบด้วยความหลากหลายของภาคส่วนต่างๆ 2) แนวคิดการดำเนินงาน มีการน้อมนำหลักปรัชญาเศรษฐกิจพอเพียงมาใช้ในการดำเนินการ และ 3) เป้าหมาย กองทุนสวัสดิการชุมชนมีเป้าหมายในการสร้างความมั่นคงในชีวิตให้แก่คนในชุมชน ซึ่งเป็นส่วนหนึ่งในการนำไปสู่เป้าหมายของประเทศในทิศทางไทยแลนด์4.0 เพื่อการหลุดพ้นจากกับดักความเหลื่อมล้ำ

**คำสำคัญ:** สวัสดิการชุมชน, ความเป็นพหุลักษณ์, ไทยแลนด์4.0, กองทุนสวัสดิการชุมชน

**Abstract**

The purposes of this academic article were to analyze the pluralism in Thai community welfare from a case study of community welfare fund regarding the new left concept and analyze the community welfare fund regarding the pluralism in Thailand4.0 that is the model of development paths in Thailand. Results were as follows: community welfare fund reflects the pluralism regarding the new left in 2 dimensions, 1) diversity of sectors in the society which participate in social welfare 2) diversity of core values for guidelines. Additionally, the community welfare fund regarding pluralism in Thailand4.0 model is categorized systematically in 3 points: 1) mechanism for movement that included many sectors 2) concepts for implementation which were under the way of sufficiency economy 3) goals: community welfare fund’s goal focusing on building up life security to the people in community that is a part of achievement to pulling the country out of the inequality trap in Thailand4.0.

**Keywords:** Community Welfare, Pluralism, Thailand4.0, Community Welfare Fund

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1 บทความนี้เป็นส่วนหนึ่งของวิทยานิพนธ์เรื่อง “การจัดการตนเองของกองทุนสวัสดิการชุมชนจังหวัดสงขลา” ซึ่งเป็นส่วนหนึ่งของการศึกษาตามหลักสูตรสังคมสงเคราะห์ศาสตรดุษฎีบัณฑิต สาขาการบริหารสังคม คณะสังคมสงเคราะห์ศาสตร์ มหาวิทยาลัยธรรมศาสตร์

2 นักศึกษาปริญญาเอก สาขาวิชาการบริหารสังคม คณะสังคมสงเคราะห์ศาสตร์ มหาวิทยาลัยธรรมศาสตร์

3 ศ., ภาควิชาสังคมสงเคราะห์ศาสตร์ คณะสังคมสงเคราะห์ศาสตร์ มหาวิทยาลัยธรรมศาสตร์

4 ศ.ดร., ภาควิชาการพัฒนาชุมชน คณะสังคมสงเคราะห์ศาสตร์ มหาวิทยาลัยธรรมศาสตร์

2 Ph.D. Student, Faculty of Social Administration, Thammasat University, Thailand

3 Dr., Department of Social Work, Faculty of Social Administration, Thammasat University, Thailand

4 Prof. Dr., Department of Community Development, Faculty of Social Administration, Thammasat University, Thailand

\* Corresponding author: Tel.: 0899772031. E-mail address: sujira.vj@gmail.com

**บทนำ**

สวัสดิการชุมชน เป็นการขับเคลื่อนการจัดสวัสดิการของชุมชนภายใต้ระบบสวัสดิการสังคมในเสาหลักที่4 การ

สนับสนุนหุ้นส่วนทางสังคม (Social Support Partnership Promotion) ถือเป็นสวัสดิการกระแสรองที่หนุนเสริมศักยภาพและบทบาทพลังชุมชนในการจัดสวัสดิการต่างๆ เพื่อความเป็นอยู่ที่ดีของคนในชุมชน รวมถึงการเป็นระบบช่วยเหลือและได้รับประโยชน์ร่วมกันภายใต้การมีส่วนร่วมและการพึ่งตนเองด้วยการใช้ทุนต่างๆที่มีในชุมชน ซึ่งกองทุนสวัสดิการชุมชน เป็นรูปธรรมหนึ่งของการจัดสวัสดิการชุมชนจากฐานองค์กรการเงินชุมชน ที่ดำเนินการขับเคลื่อนจนได้รับการสนับสนุนในเชิงนโยบายจากรัฐบาล ทำให้ปัจจุบันมีการขยายแนวคิดสู่การจัดตั้งกองทุนสวัสดิการชุมชนในพื้นที่ต่างๆอย่างแพร่หลาย เพื่อการสร้างหลักประกันและความมั่นคงในชีวิตของคนในชุมชนอย่างครอบคลุมวิถีชีวิตตั้งแต่เกิดจนตาย

จากการพิจารณาการดำเนินงานของกองทุนสวัสดิการชุมชน ประกอบกับแนวทางการพัฒนาประเทศด้วยนโยบายไทยแลนด์4.0 ที่ใช้กลไกประชารัฐในการขับเคลื่อนสู่ความมั่นคง มั่งคั่ง และยั่งยืน พบว่ามีจุดร่วมที่เชื่อมโยงสัมพันธ์กัน โดยเฉพาะอย่างยิ่ง การสะท้อนแนวคิดซ้ายใหม่ในสังคมไทย ดังนั้นจึงนำมาสู่การวิเคราะห์ความเป็นพหุลักษณ์ของสวัสดิการชุมชนไทยจากกรณีศึกษากองทุนสวัสดิการชุมชน ภายใต้แนวคิดซ้ายใหม่ และการวิเคราะห์กองทุนสวัสดิการชุมชนภายใต้ความเป็นพหุลักษณ์ในแนวทางการพัฒนาประเทศยุคไทยแลนด์4.0 ซึ่งเป็นแนวทางการพัฒนาในปัจจุบัน

**ความเป็นพหุลักษณ์ในมิติแนวคิดซ้ายใหม่**

การเกิดขึ้นของแนวคิดซ้ายใหม่ (The New Left) เป็นผลเกี่ยวเนื่องจากการเติบโตด้านเศรษฐกิจที่สร้างความเหลื่อมล้ำในสังคม จึงมีสาระสำคัญในการปฏิรูปรัฐระบบราชการ และความสัมพันธ์รูปแบบใหม่ระหว่างบุคคล ชุมชน โดยเน้นสิทธิและหน้าที่ความรับผิดชอบ [1] และนำมาสู่รูปแบบสวัสดิการพหุลักษณ์ (Pluralism Welfare) ที่มีความเป็นพหุลักษณ์ด้วยการเน้นพลังของกลุ่มและชุมชน โดยรัฐไม่ได้มีอำนาจดูแลประชาชนโดยลำพังอีกต่อไป เป็นการเปิดโอกาสให้ประชาสังคมหรือภาคส่วนต่างๆในสังคมเข้ามารับผิดชอบสวัสดิการสังคมของประชาชน [2-4] ได้แก่

**1) ภาครัฐ** มีอำนาจหน้าที่รับผิดชอบตามกฎหมายในการจัดสวัสดิการรูปแบบต่างๆ เช่น แบบถ้วนหน้า (Universal Standards) การควบคุมทางสังคม (Social Control) และแบบเก็บตก (Residual Provision)

**2) ภาคเอกชน** ใช้กลไกตลาดในการกระจายทรัพยากรอย่างทั่วถึง นำไปสู่ทางเลือกของประชาชนที่สนองตอบความจำเป็นของตนภายใต้ความสามารถในการจ่าย

**3) การช่วยเหลือซึ่งกันและกัน** เป็นองค์กรสวัสดิการโดยผ่านสหภาพแรงงาน สมาคมวิชาชีพ และสังคม เพื่อนฝูงที่มีการให้ความช่วยเหลือ

**4) องค์กรอาสาสมัคร** หรือองค์กรสวัสดิการสังคมที่ไม่แสวงหากำไร เป็นภาคส่วนที่มีความหลากหลาย โดยสร้างความร่วมมือระหว่างภาคส่วนต่างๆในการมีบทบาทร่วมกันจัดบริการ

**5) องค์กรที่ไม่เป็นทางการ** ประกอบด้วย ชุมชน เพื่อน เพื่อนบ้าน และเครือญาติ เกิดขึ้นจากเครือข่าย ของครอบครัวและเพื่อนฝูงที่ช่วยเหลือซึ่งกันและกัน ตลอดจนการสนับสนุนทางสังคม

การเข้ามารับผิดชอบด้านสวัสดิการสังคมของภาคส่วนต่างๆ เป็นการดูแลควบคุมซึ่งกันและกัน หรือเป็นความร่วมมือระหว่างภาคีทุกภาคส่วนในลักษณะที่เรียกว่า Partnership ดังนั้นความร่วมมือ การต่างตอบแทนประโยชน์ และการควบคุมซึ่งกันและกันในสังคม จึงมีลักษณะที่เรียกว่า Social Partnership [2] นอกจากนี้ ความเป็นพหุลักษณ์ ยังเกี่ยวข้องกับความหลากหลายของคุณค่าหลัก ซึ่งเป็นจุดยืนของแนวคิดซ้ายใหม่ ดังที่งานเขียนของ Giddens [1] และ Bill Jordan และChalie Jordan [5] ได้สะท้อนคุณค่าหลักอย่างสอดคล้องกัน ดังนี้

**1) ความเสมอภาค** ประกอบด้วย ความเสมอภาคในคุณค่าความรู้สึกที่มีความเท่าเทียมด้านความเป็นอยู่ ด้านโอกาส และการคุ้มครองจากความไม่มั่นคงต่างๆอย่างเสมอภาคกัน

**2) การป้องกันภาวะเสี่ยงหรือความไม่มั่นคง**

**3) เสรีภาพในฐานะที่เป็นความอิสระ** ครอบคลุมเสรีภาพส่วนบุคคล การปกครองตนเองของชุมชน และเสรีภาพต่างๆ โดยเสรีภาพที่จะนำไปสู่สังคมประชาธิปไตย ก็คือความอิสระในการดำเนินการ ซึ่งต้องการการมีส่วนร่วมของชุมชนสังคมที่กว้างขึ้น

**4) ไม่มีสิทธิใดที่ปราศจากความรับผิดชอบ** ปรารถนาจะสร้างพันธะต่อความเป็นเอกภาพทางสังคม

**5) ไม่มีอำนาจใดที่ปราศจากประชาธิปไตย** ครอบคลุมถึงการเสริมสร้างพลังอำนาจและการกระจายอำนาจ และต้องอยู่บนพื้นฐานการมีส่วนร่วม

**6) มีความเป็นพหุลักษณ์** อันประกอบด้วยความหลากหลาย

**7) การยึดหลักประเพณีแบบแผนเดิมเป็นศูนย์กลางผสานกับความเป็นสมัยใหม่** โดยนำวิธีการสมัยใหม่ มาผสมผสานในการจัดการกับความเป็นอยู่ในโลกที่ก้าวข้ามสิ่งดั้งเดิมและด้านอื่นๆของธรรมชาติ

**8) ชุมชน** ประกอบด้วยความรับผิดชอบของบุคคล การพึ่งพาอาศัยหรือความสัมพันธ์ซึ่งกันและกัน ความรับผิดชอบร่วมกันเพื่อสิทธิทางสังคมและเป็นพื้นฐานสนับสนุนความยุติธรรมทางสังคม

ความเป็นพหุลักษณ์ในมิติแนวคิดซ้ายใหม่ข้างต้น สามารถสรุปได้ 2 ลักษณะ คือ 1) ความหลากหลายของภาคส่วนต่างๆในสังคม ซึ่งมีส่วนร่วมในการจัดสวัสดิการสังคม 2) ความหลากหลายของคุณค่าหลัก โดยไม่ยึดถือเพียงคุณค่าใดคุณค่าหนึ่ง และทั้ง 2 ลักษณะต่างมีจุดร่วมที่สอดคล้องกัน คือ ท่ามกลางความหลากหลายของภาคส่วนต่างๆ และคุณค่าหลัก ล้วนบูรณาการหลอมรวมสู่ความเป็นเอกภาพ อันเป็นลักษณะเฉพาะของแนวคิดซ้ายใหม่ ขณะเดียวกัน แต่ละลักษณะก็มีความสัมพันธ์กัน โดยภาคส่วนต่างๆในสังคมยึดถือคุณค่าหลักที่มีความหลากหลายเป็นแนวทางการจัดสวัสดิการสังคม

**กองทุนสวัสดิการชุมชน: การสะท้อนความเป็นพหุลักษณ์ในมิติแนวคิดซ้ายใหม่**

**การขับเคลื่อนของภาคประชาชนสู่การจัดตั้งกองทุนสวัสดิการชุมชน**

การพัฒนารูปแบบสวัสดิการชุมชนที่เกิดขึ้นในปี2547 ได้นำมาสู่การจัดตั้งกองทุนสวัสดิการชุมชนระดับตำบล ซึ่งมุ่งสร้างหลักประกันความมั่นคงของคนในชุมชน บนพื้นฐาน “ให้อย่างมีคุณค่า รับอย่างมีศักดิ์ศรี” โดยมีครูชบ ยอดแก้ว เป็นแกนนำขับเคลื่อนการจัดทำสวัสดิการภาคประชาชนภายใต้ชื่อ “สัจจะลดรายจ่ายวันละ 1 บาท เพื่อทำกองทุนสวัสดิการชุมชน” กองทุนสวัสดิการชุมชน จัดเป็นองค์กรการเงินชุมชนประเภทประกันภัยระดับฐานราก (Micro-Insurance) [6]และเป็นวิธีการที่มีรูปแบบการใช้ชุมชนเป็นฐาน (Community Based Model) [7] กล่าวคือ กองทุนสวัสดิการชุมชน ทำหน้าที่นำเงินออมจากสมาชิกมาใช้จัดสวัสดิการต่างๆแก่สมาชิกด้วยกันเอง เป็นรูปแบบและวิธีการจัดการองค์กรการเงินชุมชนเพื่อสร้างสวัสดิการชุมชน ซึ่งมีแนวทางสำคัญอยู่ที่การให้สมาชิกตั้งสัจจะลดรายจ่ายวันละ 1 บาท เพื่อนำเงินมาจัดสวัสดิการที่ครอบคลุมวิถีชีวิต 9 เรื่องหลัก คือ เกิด แก่ (บำนาญ) เจ็บ ตาย ทุนการศึกษา คนด้อยโอกาส สวัสดิการคนทำงาน สวัสดิการเงินกู้ สวัสดิการเงินฝาก ทั้งนี้นอกเหนือจากเงินที่สมาชิกร่วมสมทบเข้าสู่กองทุนสวัสดิการชุมชนเพื่อใช้ในการจัดสวัสดิการแล้ว ยังมีการสมทบจากรัฐบาลกลางผ่านสถาบันพัฒนาองค์กรชุมชน และองค์กรปกครองส่วนท้องถิ่น ซึ่งเป็นผลจากการขับเคลื่อนของภาคประชาชน จนเกิดการขานรับจากรัฐบาล ในเชิงนโยบาย ภายใต้โครงการสนับสนุนการจัดสวัสดิการชุมชนตั้งแต่ปี2553 เป็นต้นมา เป็นการสมทบในสัดส่วน 1ต่อ1ต่อ1 ซึ่งเป็นรูปแบบสวัสดิการ 3 ขา ในลักษณะการจัดสวัสดิการแบบหุ้นส่วนร่วมกัน ดังที่ ระพีพรรณ คำหอม [8] กล่าวว่า ขาที่หนึ่ง คือ ภาครัฐ ขาที่สอง คือ ภาคชุมชน และขาที่สาม คือ ท้องถิ่น

สำหรับการดำเนินการจัดสวัสดิการของกองทุนสวัสดิการชุมชนนั้น ได้ยึดถือหลักการสำคัญ [9] โดยเริ่มจาก 1) ทำจากสิ่งที่เป็นจริง ซึ่งสอดคล้องกับวิถีชีวิตของแต่ละพื้นที่ 2) เริ่มจากเล็กไปใหญ่ แบบค่อยเป็นค่อยไป 3) ใช้เงินเป็นเครื่องมือ 4) การช่วยเหลือแบบไม่ก่อให้เกิดการแบ่งแยกในชุมชน ควรให้ทุกคนได้รับสวัสดิการและสามารถเข้ามามีส่วนร่วมได้ 5) เป็นองค์รวมที่ทุกอย่างเชื่อมโยงเข้าหากัน 6) เป็นทั้งผู้ให้และผู้รับ 7) ต้องทำด้วยความรักและความอดทน โดยศรัทธาเชื่อมั่นว่าคนในชุมชนสามารถสร้างสวัสดิการของตนเองได้ และ 8) เป็นระบบสวัสดิการที่นำไปสู่ความมั่นคงในชีวิต

จากข้างต้น แสดงให้เห็นถึงบทบาทของภาคส่วนต่างๆ ในการสมทบเงินเข้าสู่กองทุนสวัสดิการชุมชน และหลักการสำคัญในการขับเคลื่อนกองทุนสวัสดิการชุมชน เพื่อการมีสวัสดิการที่นำไปสู่ความมั่นคงในชีวิตของคนในชุมชน

**กองทุนสวัสดิการชุมชนกับความเป็นพหุลักษณ์ในมิติแนวคิดซ้ายใหม่**

เมื่อพิจารณาบทบาทของภาคส่วนต่างๆและหลักการสำคัญข้างต้น ภายใต้ขอบเขตความเป็นพหุลักษณ์ในมิติแนวคิดซ้ายใหม่ พบว่า กองทุนสวัสดิการชุมชนสะท้อนความเป็นพหุลักษณ์ในมิติแนวคิดซ้ายใหม่ 2 มิติ ดังนี้

**1) มิติความหลากหลายของภาคส่วนต่างๆ ในสังคม**

กองทุนสวัสดิการชุมชนในรูปแบบสวัสดิการ 3 ขา สะท้อนมิติความหลากหลายของภาคส่วนต่างๆ ในการมีส่วนร่วมจัดสวัสดิการสังคมอย่างเป็นรูปธรรม จากข้อมูลแหล่งที่มาเงินกองทุนสวัสดิการชุมชน [10] ระบุว่า นอกเหนือการสมทบงบประมาณจาก 3 ฝ่าย ยังมีภาคเอกชนและเงินบริจาคร่วมด้วย และเมื่อพิจารณาภาคส่วนต่างๆ ในแนวคิดซ้ายใหม่ พบว่า เงินกองทุนสวัสดิการชุมชนที่มาจากรัฐบาลและองค์กรปกครองส่วนท้องถิ่นนั้น เป็นส่วนหนึ่งของ **“ภาครัฐ”** ภายใต้โครงสร้างการบริหารราชการส่วนกลางและส่วนท้องถิ่น ขณะที่สมาชิกในชุมชนจัดอยู่ใน **“องค์กรที่ไม่เป็นทางการ”** ในช่วงเริ่มการก่อตั้ง ซึ่งเป็นการรวมตัวช่วยเหลือซึ่งกันและกันผ่านการสมทบเงินสัจจะลดรายจ่ายวันละ 1 บาท เพื่อจัดสวัสดิการร่วมกัน และยังเป็นภาคส่วน **“การช่วยเหลือซึ่งกันและกัน”** ในลักษณะสังคมเพื่อนฝูง เพื่อนบ้านที่อาศัย อยู่ร่วมกันในตำบล ซึ่งปัจจุบันมีฐานะเป็น**องค์กรสวัสดิการชุมชน**ภายใต้พระราชบัญญัติส่งเสริมการจัดสวัสดิการสังคม ฉบับที่2 พ.ศ.2550 นอกจากนี้ **“ภาคเอกชน”** เป็นอีกภาคส่วนหนึ่งที่มีบทบาทร่วมสมทบ แต่ไม่ครอบคลุมทุกพื้นที่ ในประเทศ ทั้งนี้ส่วนหนึ่งขึ้นอยู่กับศักยภาพและความสามารถการจัดการของกองทุนสวัสดิการชุมชนในการสร้างภาคีร่วมกับภาคเอกชน กล่าวโดยสรุป กองทุนสวัสดิการชุมชนในมิติความหลากหลายของภาคส่วนต่างๆในสังคมนั้น ประกอบด้วย 1) รัฐบาล 2) องค์กรปกครองส่วนท้องถิ่น 3) ชุมชน (สมาชิกในชุมชน) 4) ภาคเอกชน ซึ่งเป็นส่วนหนึ่ง ของภาคส่วนต่างๆในสังคมที่ร่วมรับผิดชอบสวัสดิการสังคมในแนวคิดซ้ายใหม่

**2) มิติความหลากหลายของคุณค่าหลัก**

กองทุนสวัสดิการชุมชนยึดถือหลักการจัดสวัสดิการที่มีความหลากหลายเป็นแนวทางปฏิบัติภายใต้ ความสอดคล้องกับบริบทของชุมชน ซึ่งเป็นส่วนหนึ่งของความหลากหลายของคุณค่าหลักในมิติแนวคิดซ้ายใหม่ อันประกอบด้วย

**- ความเสมอภาค** สัมพันธ์กับหลักการสำคัญของกองทุนสวัสดิการชุมชน คือ การช่วยเหลือแบบไม่ก่อให้เกิดการแบ่งแยกในชุมชน และการเป็นทั้งผู้ให้และผู้รับ ซึ่งสะท้อนความเท่าเทียมด้านต่างๆ โดยเฉพาะอย่างยิ่ง ด้านโอกาส ด้วยการเปิดโอกาสให้บุคคลทุกกลุ่มในชุมชน ทุกเพศทุกวัย ตลอดจนผู้ด้อยโอกาส เข้าร่วมเป็นสมาชิก รวมถึงด้านการปฏิบัติภายใต้ระเบียบกติการ่วมกัน ไม่เลือกปฏิบัติ ตลอดจนด้านความสัมพันธ์ สมาชิกทุกคนมีบทบาททั้งในฐานะผู้ให้และผู้รับ เป็นความสัมพันธ์ที่เท่าเทียมและมีศักดิ์ศรีความเป็นมนุษย์ ไม่เป็นผู้รอรับสวัสดิการแต่เพียงฝ่ายเดียว แต่ยังเป็นผู้ให้สวัสดิการโดยผ่านการสมทบเงินสู่กองทุนสวัสดิการชุมชน เพื่อใช้ในการจัดสวัสดิการต่างๆ ด้วยเช่นกัน

**- การสร้างความมั่นคงในชีวิต** กองทุนสวัสดิการชุมชนมีหลักการที่เป็นเป้าหมายสำคัญ คือ ความมั่นคง ในชีวิตของคนในชุมชน โดยใช้เงินสัจจะลดรายจ่ายวันละ 1 บาท เป็นเครื่องมือจัดสวัสดิการต่างๆให้แก่คนในชุมชน เพื่อนำไปสู่การมีหลักประกันและความมั่นคงในชีวิต เป็นการดำเนินการที่เกี่ยวข้องกับการป้องกันภาวะเสี่ยงหรือ ความไม่มั่นคง ซึ่งเป็นคุณค่าหลักของแนวคิดซ้ายใหม่

**- การมีเสรีภาพ** คือ เสรีภาพในการบริหารจัดการโดยการมีส่วนร่วมของชุมชนเป็นแกนหลัก แม้ว่ากองทุนสวัสดิการชุมชนในแต่ละพื้นที่จะมีการดำเนินการภายใต้กรอบระเบียบกติการ่วมกัน โดยครูชบ ยอดแก้ว เป็นผู้กำหนดแนวทาง แต่ก็สามารถบริหารจัดการสิ่งต่างๆภายในกองทุนสวัสดิการชุมชนได้อย่างอิสระและมีอำนาจการตัดสินใจภายใต้การมีส่วนร่วมของสมาชิก ซึ่งเป็นส่วนหนึ่งของหลักการทำจากสิ่งที่เป็นจริงอย่างสอดคล้องกับวิถีชีวิตและบริบทของ แต่ละพื้นที่ และแบบค่อยเป็นค่อยไป โดยพิจารณาจากความพร้อมของชุมชน เพื่อก่อให้เกิดสวัสดิการที่เป็นของคนในชุมชน เช่น การมีเสรีภาพในการคัดเลือกคณะกรรมการ การกำหนดประเภทสวัสดิการที่จัดให้แก่สมาชิก เป็นต้น

**- สิทธิความรับผิดชอบและความเป็นประชาธิปไตยบนฐานการมีส่วนร่วมของชุมชน** กองทุนสวัสดิการชุมชนยึดหลักการดำเนินการด้วยความรักและความอดทน โดยเชื่อมั่นว่าคนในชุมชนสามารถสร้างสวัสดิการของตนเองได้ ซึ่งเป็นการดำเนินงานภายใต้สิทธิความรับผิดชอบของชุมชนในการจัดสวัสดิการด้วยตนเอง บนพื้นฐานการมีส่วนร่วมของคนในชุมชนเป็นสำคัญ ทั้งในบทบาทสมาชิกที่มีหน้าที่รับผิดชอบสมทบเงินและบทบาทกรรมการที่มีหน้าที่บริหารจัดการกองทุนสวัสดิการชุมชน เพื่อก้าวพ้นการเป็นผู้รอรับสวัสดิการจากภาครัฐดังที่ผ่านมาในอดีต สู่การบริหารจัดการด้วยศักยภาพของตนเองอย่างสอดคล้องกับวิถีชีวิตและบริบทของชุมชน

**-** **ความเป็นองค์รวม** กองทุนสวัสดิการชุมชนประกอบด้วยความเป็นองค์รวมที่มีความหลากหลาย ซึ่งเป็นหนึ่งในคุณค่าหลักของแนวคิดซ้ายใหม่ โดยมีความหลากหลายด้านต่างๆ ได้แก่ 1) ด้านสวัสดิการ มีการจัดสวัสดิการหลากหลาย ครอบคลุมวิถีชีวิตตั้งแต่เกิดจนตาย และครอบคลุมสมาชิกทุกช่วงวัย เช่น สวัสดิการเกิด แก่ เจ็บ ตาย เป็นต้น สวัสดิการดังกล่าวนอกจากจะดูแลสมาชิกให้มีหลักประกันชีวิตและความเป็นอยู่ที่ดี ยังดูแลคณะกรรมการ โดยผ่านการจัดสวัสดิการคนทำงาน 2) ด้านภาคีหรือภาคส่วนที่เกี่ยวข้อง ดังที่ได้กล่าวถึงในมิติข้างต้น

**- การยึดหลักประเพณีแบบแผนเดิมเป็นศูนย์กลางผสานกับความเป็นสมัยใหม่** กองทุนสวัสดิการชุมชนดำเนินการบนฐานวัฒนธรรมชุมชน ที่คนในชุมชนช่วยเหลือเกื้อกูลกัน ซึ่งเป็นระบบความร่วมมือช่วยเหลือซึ่งกันและกัน (Mutual-Aid) อันเป็นการจัดสวัสดิการรูปแบบเก่าแก่ที่สุดในลักษณะการรวมกลุ่มครอบครัวหรือกลุ่มทางสังคมที่ไม่เป็นทางการ [11] ขณะเดียวกัน ก็ผสมผสานกับความเป็นสมัยใหม่ ใช้เงินเป็นเครื่องมือในการจัดสวัสดิการชุมชน ซึ่งปัทมาวดี โพชนุกูล ซูซูกิ [12]เรียกว่า “สวัสดิการชุมชนทันสมัย” อาศัยทุนทางเศรษฐกิจ คือ เงิน เป็นปัจจัยนำเข้าเพื่อการบรรลุถึงความเป็นอยู่ที่ดีของสมาชิก ผ่านกระบวนการสะสมทุนโดยการออมจากการลดรายจ่าย

**กองทุนสวัสดิการชุมชนภายใต้ความเป็นพหุลักษณ์ในแนวทางการพัฒนาประเทศบริบทไทยแลนด์4.0**

กระบวนทัศน์การพัฒนาประเทศภายใต้ “ไทยแลนด์4.0” มีความสำคัญในฐานะโมเดลการขับเคลื่อนประเทศ ไปสู่ความมั่นคง มั่งคั่ง และยั่งยืน เพื่อหลุดพ้นจากกับดักประเทศรายได้ปานกลาง กับดักความเหลื่อมล้ำ และกับดักความไม่สมดุล ซึ่งดำเนินการด้วยการสร้างความเข้มแข็งจากภายใน (Strength from Within) ควบคู่กับการเชื่อมโยงกับประชาคมโลก (Connect to the World) ตามแนวคิดปรัชญาเศรษฐกิจพอเพียง [13] เมื่อพิจารณาสาระสำคัญ ของกระบวนทัศน์การพัฒนาดังกล่าว ร่วมกับกองทุนสวัสดิการชุมชนภายใต้ความเป็นพหุลักษณ์ในมิติแนวคิดซ้ายใหม่ สามารถจำแนกประเด็นการพิจารณาในลักษณะเชิงระบบได้ 3 ประเด็น ดังนี้

**1) กลไกการขับเคลื่อน**

กลไกสำคัญในการขับเคลื่อนกองทุนสวัสดิการชุมชนและไทยแลนด์ 4.0 ประกอบด้วยความหลากหลายของ ภาคส่วนต่างๆ โดยไทยแลนด์4.0 ดำเนินการขับเคลื่อนผ่านกลไก “ประชารัฐ” เป็นการทำงานแบบสานพลังที่ภาครัฐ ภาคประชาสังคม และภาคเอกชน บูรณาการการทำงานร่วมกันผ่านแนวคิดใหม่ คือ “การร่วมบริหารจัดการ” ของท้องถิ่นและชุมชน [19] สะท้อนการให้ความสำคัญต่อบทบาทของชุมชน ท้องถิ่น และภาคประชาสังคม ซึ่งเป็นภาคส่วนในระดับฐานรากของสังคม ในฐานะภาคีที่ร่วมดำเนินการ เช่นเดียวกับกองทุนสวัสดิการชุมชนในมิติความหลากหลายของภาคส่วนต่างๆ ในสังคม โดยการจัดสวัสดิการด้วยรูปแบบ 3 ขา ที่ไม่มีภาคเอกชนร่วมสมทบ แสดงให้เห็นว่ากองทุนสวัสดิการชุมชนส่วนหนึ่ง ดำเนินการโดยขาดภาคเอกชนร่วมสมทบ ขณะที่อีกส่วนหนึ่ง ได้รับการสมทบจากภาคเอกชน ดังปรากฏในข้อมูลแหล่งที่มาเงินกองทุนสวัสดิการชุมชนปี2559 [10] และเมื่อพิจารณาจำนวนเงินกองทุนสวัสดิการชุมชนทั้งประเทศ พบว่า เงินจากภาคเอกชนและเงินบริจาค ซึ่งเป็นเงินจากแหล่งอื่นๆ มีสัดส่วนสูงกว่าเงินสมทบจากองค์กรปกครองส่วนท้องถิ่น คือ ร้อยละ 8.00 และร้อยละ 6.00 ของเงินกองทุนสวัสดิการทั้งประเทศ ตามลำดับ จึงนำไปสู่การพิจารณาใน 2 ประเด็น คือ

- ท่ามกลางความหลากหลายของภาคส่วนต่างๆ ในสังคม โดยเฉพาะอย่างยิ่งกลไกประชารัฐ มีภาคเอกชนเป็นส่วนหนึ่ง เช่นเดียวกับแนวคิดซ้ายใหม่ หากแต่การดำเนินการของกองทุนสวัสดิการชุมชนด้วยรูปแบบสวัสดิการ 3 ขา ในพื้นที่ส่วนหนึ่งไม่มีภาคเอกชน ซึ่งเป็นภาคส่วนที่มีศักยภาพด้านเงินทุนเป็นภาคีร่วมสมทบเงินเข้าสู่กองทุนสวัสดิการชุมชน จึงเป็นช่องว่างหรือจุดอ่อนของกลไกในระดับพื้นที่ที่ไม่สอดคล้องกับกลไกระดับประเทศ

- บทบาทขององค์กรปกครองส่วนท้องถิ่น โดยเฉพาะอย่างยิ่ง ด้านงบประมาณยังคงเป็นข้อจำกัดในการสนับสนุนสมทบกองทุนสวัสดิการชุมชนในพื้นที่ ดังพิจารณาจากสัดส่วนเงินกองทุนสวัสดิการชุมชน ซึ่งมีสัดส่วนน้อยที่สุด คือมีเพียงร้อยละ6.00 ของเงินกองทุนสวัสดิการทั้งประเทศเท่านั้น

แม้ว่ากลไกการขับเคลื่อนระดับพื้นที่จากกรณีกองทุนสวัสดิการชุมชน ส่วนหนึ่งขาดการมีส่วนร่วมของภาคเอกชนและการได้รับการสนับสนุนสมทบในสัดส่วนน้อยที่สุด เนื่องจากข้อจำกัดด้านงบประมาณขององค์กรปกครองส่วนท้องถิ่น อย่างไรก็ตาม ชุมชนยังคงเป็นกลไกที่มีบทบาทหลักในการบริหารจัดการกองทุนสวัสดิการชุมชนของตนเอง ดังเช่นกองบุญสัจจะสวัสดิการชุมชน ตำบลวังแสง จังหวัดมหาสารคาม [14] มีการบริหารจัดการการเงินที่ได้จากการสมทบของสมาชิก ทั้งในรูปแบบการออมรายเดือนและรายปี และใช้วิธีการกำหนดกรอบวงเงินสำหรับการจัดสวัสดิการแต่ละประเภท โดยชุมชน รวมถึงแสวงหาการสนับสนุนทั้งจากภายในและภายนอกชุมชน กล่าวได้ว่า กองทุนสวัสดิการชุมชนซึ่งชุมชน มีบทบาทหลักในการบริหารจัดการ และมีภาคส่วนอื่นๆเข้ามามีบทบาทร่วมสมทบเงินสู่กองทุนสวัสดิการชุมชนนั้น เป็นกลไกระดับพื้นที่ของแต่ละตำบล ที่มีส่วนหนึ่งสอดคล้องกับการบริหารจัดการในรูปแบบประชารัฐ ซึ่งเป็นการทำงาน ในลักษณะเครือข่ายหรือ Social Partnership เช่นเดียวกัน

**2) แนวคิดการดำเนินการ**

เมื่อพิจารณากองทุนสวัสดิการชุมชนในมิติความหลากหลายของคุณค่าหลัก อันเป็นแนวคิดที่ใช้ในการดำเนินการ พบว่า มีความเป็นเอกภาพท่ามกลางความหลากหลาย ภายใต้การนำหลักปรัชญาเศรษฐกิจพอเพียงมาใช้เช่นเดียวกับแนวทางไทยแลนด์4.0 ความเป็นเอกภาพในที่นี้ ก็คือ พลังและศักยภาพของชุมชนในการขับเคลื่อนกองทุนสวัสดิการชุมชน อันเป็นสวัสดิการภาคประชาชนเพื่อคนในชุมชน สะท้อนลักษณะร่วมของการดำเนินการตามแนวทางไทยแลนด์4.0 คือ “การสร้างความเข้มแข็งภายใน” ที่เริ่มต้นจากระดับเล็กๆในหน่วยชุมชน เกี่ยวข้องกับการสร้างความเข้มแข็งของชุมชนและเครือข่าย ทำให้ชุมชนมีความเข้มแข็งอย่างยั่งยืน สามารถบริหารจัดการชุมชนได้ด้วยตนเอง ครอบคลุมความสามารถแก้ปัญหาและสนองตอบความต้องการของชุมชนด้วยตนเอง ดังพิจารณาจากคุณค่าหลัก “การมีเสรีภาพ”แต่ละกองทุนสวัสดิการชุมชนสามารถบริหารจัดการสิ่งต่างๆภายในกองทุนสวัสดิการชุมชนได้อย่างอิสระและมีอำนาจการตัดสินใจภายใต้การมีส่วนร่วมของสมาชิก พร้อมด้วย “ความเสมอภาค”อันเป็นความเท่าเทียมด้านโอกาสของบุคคลทุกกลุ่ม ในชุมชน ตลอดจนผู้ด้อยโอกาส ในการเข้าร่วมเป็นสมาชิก ความเท่าเทียมในการปฏิบัติภายใต้ระเบียบกติการ่วมกัน รวมถึงความเท่าเทียมด้านความสัมพันธ์ ที่สมาชิกทุกคนมีบทบาทเป็นทั้งผู้ให้และผู้รับ โดยเฉพาะอย่างยิ่ง “สิทธิความรับผิดชอบและความเป็นประชาธิปไตยบนฐานของการมีส่วนร่วมของชุมชน” แสดงถึงหน้าที่ความรับผิดชอบของชุมชน ทั้งในฐานะสมาชิกและกรรมการ บนพื้นฐานความพอมี พอใช้ ด้วยวิธีการลดรายจ่ายวันละ 1 บาท เพื่อใช้เป็นเครื่องมือในการจัดสวัสดิการร่วมกัน เป็นลักษณะสวัสดิการชุมชนทันสมัยที่อาศัยเงิน รวมถึงการช่วยเหลือเกื้อกูลกัน ซึ่งเป็นวัฒนธรรมชุมชน ที่มีมาอย่างยาวนาน เป็นเครื่องมือในการขับเคลื่อนร่วมด้วย ซึ่งเป็น “การยึดหลักประเพณีแบบแผนเดิมเป็นศูนย์กลางผสานกับความเป็นสมัยใหม่”และสวัสดิการต่างๆที่จัดให้แก่สมาชิก สะท้อนถึง “ความเป็นองค์รวม” ประกอบด้วยสวัสดิการที่ครอบคลุมวิถีชีวิตตั้งแต่เกิดจนตาย ซึ่งล้วนเกี่ยวข้องกับ “การสร้างความมั่นคงในชีวิต” ให้กับคนในชุมชน

ลักษณะร่วมของการดำเนินการดังกล่าว แสดงถึงจุดร่วมของกองทุนสวัสดิการชุมชนภายใต้ความเป็นพหุลักษณ์ ในมิติแนวคิดซ้ายใหม่และแนวทางไทยแลนด์4.0 ด้วยการให้ความสำคัญต่อการสร้างความเข้มแข็งจากภายในเป็นอันดับแรก ตามแนวคิดปรัชญาเศรษฐกิจพอเพียงนั่นคือการเริ่มต้นจากความเข้มแข็งในระดับชุมชน ด้วยพลังและศักยภาพของชุมชน ดังเช่นการขับเคลื่อนของกองทุนสวัสดิการชุมชน

**3) เป้าหมาย**

ความสำคัญของ “การสร้างความมั่นคงในชีวิต”นอกเหนือการเป็นหนึ่งในมิติความหลากหลายของคุณค่าหลัก ที่กองทุนสวัสดิการชุมชนยึดถือในการดำเนินการจัดสวัสดิการแล้วนั้น ยังเป็นเป้าหมายที่มุ่งให้เกิดขึ้นในระดับพื้นที่ตำบลด้วยเช่นกัน เป็นส่วนหนึ่งในการนำไปสู่เป้าหมายของประเทศในทิศทางไทยแลนด์4.0 เพื่อการหลุดพ้นจากกับดักความเหลื่อมล้ำ กล่าวคือ กองทุนสวัสดิการชุมชนเป็นการสร้างความมั่นคงในระดับชุมชน อันเป็นฐานรากที่สำคัญของประเทศ โดยผ่านการกระจายโอกาสภายใต้คุณค่าหลักด้านความเสมอภาค ซึ่งประกอบด้วยความเท่าเทียมด้านโอกาส ที่เปิดโอกาสการเข้าร่วมเป็นสมาชิกแก่บุคคลทุกกลุ่มในชุมชน รวมถึงผู้ด้อยโอกาสในชุมชน ทำให้ได้รับโอกาสและสิทธิเข้าถึงสวัสดิการอย่างเท่าเทียมกับบุคคลอื่นในชุมชน เป็นการดำเนินการที่สอดคล้องกับหลักคิด “เราจะเดินหน้าไปด้วยกัน โดยไม่ทิ้งใครไว้ข้างหลัง” ในไทยแลนด์4.0 และนำไปสู่ความอยู่ดีมีสุขทางสังคม อันเป็นเป้าหมาย 1 ใน 4 มิติ ของการสร้างความเข้มแข็งจากภายใน

**ข้อท้าทายต่อแนวทางการขับเคลื่อนกองทุนสวัสดิการชุมชนภายใต้ความเป็นพหุลักษณ์**

**ในบริบทไทยแลนด์4.0**

ท่ามกลางความเกี่ยวข้องในลักษณะเชิงระบบของกองทุนสวัสดิการชุมชนภายใต้ความเป็นพหุลักษณ์ในมิติแนวคิดซ้ายใหม่กับแนวทางไทยแลนด์4.0 นั้น กองทุนสวัสดิการชุมชนได้แสดงถึงพลังและศักยภาพของชุมชนในการจัดสวัสดิการเพื่อการสร้างความมั่นคงในชีวิต ซึ่งเป็นรูปธรรมหนึ่งของการขับเคลื่อนในระดับฐานรากและเป็นปัจจัยสำคัญต่อ การขับเคลื่อนในระดับประเทศ ดังที่ ประเวศ วะสี [15] กล่าวว่า *ชุมชนเป็นประดุจเซลล์ของสังคมและเป็นฐานของประเทศ*  ดังนั้นทิศทางไทยแลนด์4.0 จึงจำเป็นต้องเริ่มจากชุมชน อันเป็นแนวทางการสร้างความเข้มแข็งจากภายใน หากแต่การสร้างความเข้มแข็งดังกล่าว กรณีของกองทุนสวัสดิการชุมชนโดยเฉพาะในมิติความหลากหลายของภาคส่วนต่างๆในสังคม ซึ่งเป็นกลไกการขับเคลื่อน ยังมีจุดอ่อน คือ การสนับสนุนสมทบจากภาคเอกชนยังไม่ครอบคลุมทุกพื้นที่ ขณะที่กลไกประชารัฐในไทยแลนด์4.0 ให้ความสำคัญกับบทบาทภาคเอกชนในการร่วมบริหารจัดการ นอกจากนี้ ยังรวมถึงข้อจำกัดขององค์กรปกครองส่วนท้องถิ่นในการสนับสนุนด้านงบประมาณ ขณะเดียวกันการเผชิญกับปัจจัยเสี่ยง ซึ่งเป็นสถานการณ์ปัญหาปัจจุบันและมีผลต่อการดำรงอยู่ของกองทุนสวัสดิการชุมชนในอนาคต ล้วนส่งผลต่อการจัดการของกองทุนสวัสดิการชุมชน ดังที่ รุ่งศิริ นุชสุวรรณ กล่าวถึง [16] ได้แก่ สมาชิกมีแนวโน้มสัดส่วนการเป็นผู้สูงอายุ มีอัตราการเจ็บป่วยและเสียชีวิตอย่างต่อเนื่อง ทำให้รายจ่ายสวัสดิการเสียชีวิตค่อนข้างสูง สถานะทางการเงินในอนาคตมีโอกาสประสบปัญหาภาวะหนี้จากการจ่ายสวัสดิการเสียชีวิตและสวัสดิการบำนาญ รวมถึงสมาชิกมีจำนวนลดลง โดยเฉพาะสมาชิกรุ่นใหม่ในช่วงวัยทำงาน ตลอดจนการสนับสนุนด้านนโยบายจากหน่วยงานภาครัฐ มีจุดอ่อน คือ ท้องถิ่นขาดความเข้าใจและความเชื่อมั่นในการดำเนินงานของกองทุนสวัสดิการชุมชน ทำให้ไม่ได้รับการสนับสนุนด้านการเงินและการดำเนินงานอื่นๆ

สถานการณ์เหล่านี้ เป็นข้อท้าทายที่ชุมชนต้องเผชิญและต้องหาแนวทางในการรับมือเพื่อการดำรงอยู่ของกองทุนสวัสดิการชุมชนอย่างยั่งยืน โดยมีภาคส่วนต่างๆในสังคมเป็นภาคีร่วมสนับสนุนและเสริมพลังอำนาจชุมชนบนฐานการมีส่วนร่วมรับผิดชอบที่แสดงถึงความเป็นพหุลักษณ์ ซึ่งเป็นหนทางหนึ่งของการสร้างความเข้มแข็งจากภายในอย่างยั่งยืน โดยเฉพาะอย่างยิ่ง การดึงภาคเอกชนเข้ามาเป็นกลไกร่วมสนับสนุน ขณะเดียวกัน ภาครัฐ ครอบคลุมถึงท้องถิ่น จำเป็นต้องทบทวนบทบาทตนเองที่มีต่อชุมชนภายใต้ข้อจำกัดและความสามารถในการสนับสนุนทั้งเชิงนโยบายและการปฏิบัติ รวมถึงมีกระบวนการทำความเข้าใจการดำเนินงานต่างๆของชุมชน เพื่อเป็นฐานข้อมูลสำหรับการวิเคราะห์ศักยภาพในการพัฒนาและสนับสนุนชุมชนตามบริบทของพื้นที่อย่างมีประสิทธิภาพบนพื้นฐานการพัฒนาที่มีชุมชนเป็นศูนย์กลาง นอกจากนี้ แนวทางดังกล่าวจำเป็นต้องบูรณาการแผนงานของแต่ละภาคส่วน โดยนำแผนงานที่เกี่ยวข้องกับด้านสวัสดิการของภาครัฐส่วนกลาง เช่น แผนพัฒนาเศรษฐกิจและสังคมแห่งชาติ แผนยุทธศาสตร์สวัสดิการสังคม แผนปฏิบัติการกระทรวงการพัฒนาสังคมและความมั่นคงของมนุษย์ เป็นต้น แผนพัฒนาท้องถิ่นสี่ปีขององค์กรปกครองส่วนท้องถิ่น แผนการดำเนินงานกองทุนสวัสดิการชุมชนและแผนแม่บทของชุมชน ตลอดจนแผนงานที่เกี่ยวข้องกับการสนับสนุนกิจกรรมชุมชนและสังคม เช่น แผนงานความรับผิดชอบต่อสังคม (CSR) ของภาคเอกชน สู่การมีแผนงานร่วมที่จะนำไปสู่โครงการหรือกิจกรรมที่ดำเนินการปฏิบัติ โดยยึดแนวคิดที่มีความเป็นเอกภาพท่ามกลางความหลากหลาย คือพลังและศักยภาพของชุมชน ภายใต้การนำหลักปรัชญาเศรษฐกิจพอเพียงมาใช้ และร่วมขับเคลื่อนเพื่อการบรรลุเป้าหมายร่วมกัน เป็นผลให้การขับเคลื่อนของกลไกในระดับพื้นที่ตำบลและระดับประเทศมีความสอดคล้องในทิศทางเดียวกัน แนวทางที่สะท้อนถึง ความเป็นพหุลักษณ์เหล่านี้จะเป็นเงื่อนไขหนึ่งที่นำไปสู่การขับเคลื่อนประเทศด้วยกลไกการทำงานแบบสานพลัง ที่มีภาคส่วนต่างๆ เข้ามาบูรณาการการทำงานร่วมกัน ซึ่งจะเป็นส่วนหนึ่งของการสร้างความเข้มแข็งจากภายใน ตามแนวทางไทยแลนด์4.0 อันเป็นรากฐานในการพัฒนาประเทศอย่างมั่งคงและยั่งยืนต่อไป จากที่กล่าวมา สามารถสรุปเป็นแผนภาพแนวทางการขับเคลื่อนกองทุนสวัสดิการชุมชนภายใต้ความเป็นพหุลักษณ์ในบริบทไทยแลนด์4.0 ได้ดังนี้

- แผนพัฒนาเศรษฐกิจฯ

- แผนยุทธศาสตร์สวัสดิการสังคม

- แผนปฏิบัติการกระทรวงพม.

- แผนพัฒนาท้องถิ่นสี่ปี

- แผนการดำเนินงานกองทุนสวัสดิการชุมชน

- แผนแม่บทชุมชน

แผนงานที่เกี่ยวข้องกับการสนับสนุนกิจกรรมชุมชนและสังคม เช่น แผนงานความรับผิดชอบต่อสังคม (CSR)

**รัฐบาล**

**ภาคเอกชน**

**ชุมชน**

**อปท.**

**การมีส่วนร่วมรับผิดชอบ**

**แผนงานร่วม**

**โครงการ/กิจกรรม**

**เป้าหมายร่วมกัน**

**แนวคิดการดำเนินการ**

- มีความเป็นเอกภาพท่ามกลางความหลากหลาย “พลังและศักยภาพของชุมชน” ภายใต้หลักปรัชญาเศรษฐกิจพอเพียง

**กลไก**

**ไทยแลนด์4.0**

**การสร้าง**

**ความเข้มแข็งภายใน**

**ภาพที่1** แนวทางการขับเคลื่อนกองทุนสวัสดิการชุมชนภายใต้ความเป็นพหุลักษณ์ในบริบทไทยแลนด์4.0

**บทสรุป**

กองทุนสวัสดิการชุมชน เป็นรูปธรรมหนึ่งของสวัสดิการชุมชนไทยที่สะท้อนความเป็นพหุลักษณ์ในมิติแนวคิดซ้ายใหม่ ซึ่งมีพื้นฐานการดำเนินการที่มุ่งเน้นพลังของชุมชนด้วยการมีบทบาทหลักและอำนาจการบริหารจัดการอย่างอิสระภายใต้การมีส่วนร่วมบนพื้นฐานการพึ่งตนเองของคนในชุมชน โดยมีภาครัฐทั้งส่วนกลางและส่วนท้องถิ่น เป็นกลไกร่วมขับเคลื่อนผ่านการสมทบงบประมาณและการสนับสนุนต่างๆ โดยชุมชนทำหน้าที่เป็นกลไกหลักในการขับเคลื่อนดำเนินการ เพื่อมุ่งสู่การสร้างหลักประกันและความมั่นคงในชีวิตของคนในชุมชน บทบาทของชุมชน ภาครัฐส่วนกลาง และท้องถิ่น ในฐานะกลไกหลักและกลไกสนับสนุน ซึ่งเป็นความร่วมมือระหว่างภาคส่วนต่างๆในสังคม ถือเป็นกลไกในระดับพื้นที่ตำบล ที่มีความสำคัญต่อการขับเคลื่อนในระดับประเทศตามแนวทางการพัฒนาภายใต้ “ไทยแลนด์4.0” หากแต่กลไกดังกล่าว จำเป็นต้องดึงภาคเอกชนเข้ามาร่วมในการสนับสนุนด้วยเช่นกัน เพื่อเพิ่มศักยภาพในการจัดสวัสดิการของชุมชนที่ใช้เงิน เป็นเครื่องมือ ทั้งนี้ความเป็นพหุลักษณ์ในมิติความหลากหลายภาคส่วนต่างๆในสังคม ที่ยึดแนวคิดการดำเนินงานที่แสดงถึงมิติความหลากหลายของคุณค่าหลัก ขณะเดียวกันก็มีความเป็นเอกภาพ คือ พลังและศักยภาพของชุมชนในการขับเคลื่อนกองทุนสวัสดิการชุมชน ซึ่งภาคส่วนเหล่านี้จะเป็นกลไกสำคัญของการสร้างความเข้มแข็งจากภายใน ที่เริ่มจากหน่วยย่อยของสังคม ก็คือ “ชุมชน” ด้วยการพัฒนาจากล่างขึ้นบน ดังนั้นการจะขับเคลื่อนประเทศไปสู่ความมั่นคง มั่งคั่ง และยั่งยืน ได้หรือไม่ อย่างไรนั้น จำเป็นต้องย้อนกลับไปทบทวนความเข้าใจและการให้ความสำคัญกับความเป็นพหุลักษณ์ ในสังคมไทย โดยเฉพาะอย่างยิ่ง บทบาทของชุมชนและภาคส่วนต่างๆในสังคม ในฐานะกลไกการขับเคลื่อนทั้งในระดับพื้นที่ตำบลและระดับประเทศ ในประเด็นความพร้อม ความเข้าใจต่อการทำงานแบบสานพลังและการร่วมบริหารจัดการ รวมถึงการยึดแนวคิดการดำเนินการ และเป้าหมายร่วมกัน เพื่อเป็นพลังในการขับเคลื่อนไปสู่ “ความมั่นคง มั่งคั่ง และยั่งยืน”

**เอกสารอ้างอิง**

[1] Anthony Giddens. (2000). **The Third Way: The Renewal of Social Democracy**. Massachusetts:

Blackwell Publishers.

[2]กิติพัฒน์ นนทปัทมะดุลย์. (2555). **ทฤษฎีวิพากษ์ในนโยบายและการวางแผนสังคม**. พิมพ์ครั้งที่2. กรุงเทพฯ:

สำนักพิมพ์มหาวิทยาลัยธรรมศาสตร์.

[3] Norman Johnson. (1987). **The Welfare State in Transition: The Theory and Practice of Welfare**

**Pluralism**. Sussex: Wheatsheaf Book Ltd.

[4] Paul Spicker. (n.d.). **An Introduction to Social Policy** (online). Retrieved March 1, 2015, from http://www.spicker.uk/social-policy/socpol.htm#Welfare

[5]Bill Jordan and Chalie Jordan. (2000). **Social Work and The Third Way: Tough Love as Social**

**Policy**. London: SAGE Publication.

[6]วีรบูรณ์ วิสารทสกุล. (มปป.). **ความมั่นคงทางการเงินกับความมั่นคงของชุมชน: เรื่องย้อนแย้งที่ต้องพิจารณา**

**ขององค์กรการเงินรากฐาน**(ออนไลน์). สืบค้นเมื่อ 20 เมษายน 2560, จากhttps://wwisartsakul.files.wordpress.com

[7]Sajitha Guptha C S. (2015). “Contribution of Life Insurance Corporation in Micro Insurance

Sector”, **International Journal of Research in Commerce and Management**. 6, 72-73.

[8] ระพีพรรณ คำหอม. (2551). **รายงานการศึกษาการสังเคราะห์องค์ความรู้การพัฒนารูปแบบการบูรณาการ**

**เครือข่ายกองทุนสวัสดิการชุมชนระดับอำเภอ 12 พื้นที่**. กรุงเทพฯ: เทพเพ็ญวานิสย์.

[9] พรรณทิพย์ เพชรมาก. (มปป.). **สวัสดิการชุมชนแก้จนอย่างยั่งยืน**. กรุงเทพฯ: สถาบันพัฒนาองค์กรชุมชน (องค์การ

มหาชน)

[10] สถาบันพัฒนาองค์กรชุมชน. (ม.ป.ป.). **รายงานประจำปี2559**. กรุงเทพฯ: กระทรวงการพัฒนาสังคมและความมั่นคง

ของมนุษย์.

[11] Louis C. Johnson, Charles L. Schwartz, and Donald S. Tate. (1997). **Social Welfare: A**

**Response to Human Need**. 4th. United States of America: Allyn and Bacon.

[12]ปัทมาวดี โพชนุกูล ซูซูกิ. (2552). **วรรณกรรมปริทรรศน์และการสังเคราะห์ความรู้ เรื่อง “สวัสดิการชุมชนใน**

**ประเทศไทย”**. กรุงเทพฯ: โครงการเสริมสร้างการเรียนรู้เพื่อชุมชนเป็นสุข(สรส.).

[13] Thailand4.0. (2559). **Thailand4.0 โมเดลขับเคลื่อนประเทศไทยสู่ความมั่นคง มั่งคั่ง และยั่งยืน**. (มปท.).

[14] พัชรี ศรีงาม. (2553). **การศึกษาต้นแบบการจัดสวัสดิการชุมชนของกองบุญสัจจะสวัสดิการชุมชน ตำบลวังแสง**

**อำเภอแกดำ จังหวัดมหาสารคาม**. วิทยานิพนธ์สังคมสงเคราะห์ศาสตรมหาบัณฑิต คณะสังคมสงเคราะห์ศาสตร์ มหาวิทยาลัยธรรมศาสตร์.

[15] ประเวศ วะสี. (2557). **ปฏิรูปสังคม ชุมชนเข้มแข็ง สังคมเข้มแข็ง พลังพลเมืองเข้มแข็ง หัวใจของการปฏิรูป**

**ประเทศไทย**. กรุงเทพฯ: หมอชาวบ้าน.

[16] รุ่งศิริ นุชสุวรรณ. (2553). **ความยั่งยืนของกองทุนสวัสดิการภาคประชาชนวันละ1บาท ชุมชนวัดเซิงหวาย เขต**

**บางซื่อ กรุงเทพมหานคร**. วิทยานิพนธ์สังคมสงเคราะห์ศาสตรมหาบัณฑิต คณะสังคมสงเคราะห์ศาสตร์

มหาวิทยาลัยธรรมศาสตร์.